钦定古今图书集成/明伦汇编/官常典/第693卷 > 何观
## 钦定古今图书集成/明伦汇编/官常典/第693卷 > 何观

按：《明外史陈鉴传》：“初自正统中，刘球以忤王振冤死，
陈鉴继下狱，中外莫敢言事者数年。至景帝时，言路
始开，争发愤上书。有何观者，复以言得罪去。观以善
书为中书舍人。景泰二年，劾尚书王直辈正统中阿
附权奸，今不宜在左右。又言瓦刺使臣来贡，徒费犒
赉，不若安置南方，绝往来之扰。”中贵见疏中权奸语，
以为侵己，激帝怒，下科道参议。吏科毛玉主奏，槀力
诋观、林聪，请易之。玉不可，叶盛言之力，乃删数语奏
之。会御史疏亦上，中有“观考满不迁，私憾吏部”语，盖
侍郎项文耀属之也。帝怒，下观诏狱，杖之，谪九溪卫
经历。